Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar tel. 254-348
i fra Tomislav Ćurić knjižničar
Zadar, 25. prosinca 2011.

45(100)2011.

Evanđelje Iv 1,1-5.9-14
Riječ tijelom postade i nastani se među nama.
Početak svetog Evanđelja po Ivanu
U početku bijaše Riječ i Riječ bijaše u Boga i Riječ bijaše Bog. Ona bijaše u početku u Boga. Sve postade po njoj i bez nje ne postade ništa. Svemu što postade u njoj bijaše život, i život bijaše ljudima svjetlo; i svjetlo u tami svijetli i tama ga ne obuze.
Svjetlo istinsko koje prosvjetljuje svakog čovjeka dođe na svijet; bijaše na svijetu i svijet po njemu posta i svijet ga ne upozna. K svojima dođe i njegovi ga ne primiše. A onima koji ga primiše podade moć da postanu djeca Božja: onima koji vjeruju u njegovo ime, koji su rođeni ne od krvi, ni od volje tjelesne, ni od volje muževlje, nego – od Boga. I Riječ tijelom postade i nastani se među nama i vidjesmo slavu njegovu – – slavu koju ima kao Jedinorođenac od Oca – pun milosti i istine.
Riječ Gospodnja.

SRETAN BOŽIĆ!
“Vidjesmo gdje izlazi zvijezda njegova, pa dođosmo pokloniti se Gospodinu!” (Mt 2,2)
“Dobro došao, mali Isuse, u naše velike gradove i u naša stisnuta srca! Tvoj rođendan neka bude čas našega novoga rođenja!»
S ovim mislima želimo svim vjernicima i prijateljima Franjevačkog samostana sv. Frane:
Sretan Božić i uspješnu
Novu godinu.
Vaša braća i sestre.

Otvorimo se Bogu!
Danas slavimo Isusovo rođenje, koje se tjelesno dogodilo pred dvije tisuće godina, a koje se na duhovan način događa trajno svakog trena ljudske povijesti. U njegovu rođenju prepoznajemo sva rođenja koja se događaju na ovoj zemlji.
Što očekujemo od Božića?
Svaki kršćanin sam treba odgovoriti na ovo pitanje. Gledajući svijet okolo sebe, čini nam se da se stvari događaju obrnuto od težnje Božića – događa se nešto uznemirujuće. Čovjek je sve manje vrednovan, a prednost se daje stvarima (proizvodima) pred čovjekom.
U ime i u pohlepi za stvarima (imanjem) žrtvuju se ljudi. Ljudi postaju broj, a sve su više zapostavljeni kao osobe. Nijedan hotel više ne čeka osobe nego dobitak, a soba može biti i prazna važno je da je plaćena, a ljudi bez novca i bez sobe mogu ostati vani na ulici, pod vedrim nebom.
Za mnoge je Božić samo dan proslave – neki praznik (baš prazan) koji razbija svakodnevno monotoniju i zaboravlja se svakodnevne krize. Za druge je to obiteljski blagdan i atmosfera dječje idile. Tu su međusobna darivanja, folklor kićenja, jaslice, polnoćka... Božić je opet za neke, blagi na javi san, i ništa više.
Okolo Božića je i druga priprava za Novu godinu. Veliki su to obredi i veliki sadržaji, ali i velika ispraznost i površnost. Drugi su na blagdan Božića uznemireni kao što se uznemirio Jeruzalem. Već dolazak ili porođenje Isusovo vlastodršci spajaju da im je konkurencija vlasti. Ta slika trajno prati i kršćanstvo.
Koji je istinski smisao Božića?
Tekstovi Evanđelja koji nas izvještavaju o Isusovu rođenju napisani su poslije smrti i Uskrsnuća. Njima je već poznat Isus kao Krist – Uskrsli. Poznat im je u cijelom svojem božanskom objavljenju. Božić odgovara našoj iskonskoj dubini.
Isus donosi novi početak svemiru i čovjeku. S njim započinje novi Postanak (Geneza). Njegovo je rođenje očito očitovanje Božje ljubavi prema čovjeku i čovječanstvu, kako nam opisuje Luka. Međutim, ovo se može shvatiti i prihvatiti samo od skromnih i siromašnih (siromaštvo u cijeloj svojoj širini, a ne samo materijalno), od onih koji nisu ničim zarobljeni, od onih koji se ne klanjaju idolima, od onih koji svoje bivstvo pretpostavljaju cijelom svjetskom imanju.
"Riječ je kod svojih, i oni je ne primiše", kasnije komentira Ivan evanđelist. "Ali svi oni koji su ga primili, svima onima koji su se povjeravali u njegovo ime, dao im je moć da postanu djeca Božja." Tako blagdan Božića uvodi u dublju radost od časovitog raspoloženja. On uvodi u duboku i trajnu ljubav i misterij ljudskog postojanja i Božje brige za njega. Božić je izvor ljudskog nadanja i vjerovanja u budućnost, pa i onda kada za čovjeka nema mjesta ni u kakvom svratištu.
On naviješta da je Bog s nama na našim životnim putovima. Tada svjetla, darovi, čestitanja dobivaju svoje pravo značenje i svoju puninu jer čovjeka otvaraju prema Bogu i liječe od vlastitog egoizma. Božja ljubav je sišla u ljudsko srce da bi ga potaklo da i ono počne ljubiti i smirenije nositi teret svijeta.
Neka Bog bude danas i sve dane našeg života s nama i sa svim ljudima svijeta, koji su naša braća i sestre, pa oni to znali prihvatiti ili ne znali. Sretan Božić! Želi Marjan Jurčević

Božić godine B (Lk 2,1-14)
Popričesna meditacija
Bog je velik i malen, nedokučiv i pristupačan, Gospodar svemira i dijete u štali... To je previše jednostavna istina da bi je odrastao čovjek lako prihvatio. Mali Bog, Božić, poziv je na evanđeosku malenost.
“Riječ je tijelom postala i nastanila se među nama!” Potom se dječak seli na različita mjesta, kao odrastao dobrovoljno napušta dom i “nema kamo bi glavu naslonio”. Udomljuju ga Zakej, i farizej Šimun, i mnogi drugi. Nažalost, događa se i da “k svojima dođe a njegovi ga ne primiše”.
Njegovim ulaskom u svaki dom dolazi i spasenje. Božić je stoga blagdan doma, blagdan obitelji. Isus je novi član svake naše obitelji i za svaku ljudsku obitelj ispunja Izaijino prorošvo: “Dijete nam se rodilo, Sin nam je darovan!”
Bog nam je darovan, dar nad darovima! Bog se ne da nadmašiti u ljubavi i darivanju. Ali - možemo ga nasljedovati, činiti ono što On čini, naravno - na naš ljudski, nesavršeni način. Običaj je da se pod borom ostavi neki dar, neki znak pažnje. Kao da svi postaju nekako bolji, topliji, pažljiviji. O, kad bi i ove godine Božić vratio mnogim obiteljima osjećaj topline i vjernosti!
Pridružujemo se radosti pastira, Marije i Josipa. Dobro došao, mali Isuse, u naše velike gradove i u naša stisnuta srca. Tvoj rođendan neka bude čas našega novoga rođenja.
Priredio: Dario Miletić

ADVENTSKA AKCIJA ZA UDBINU
Hvala svima koji ste donijeli svoj dar braći i sestrama u Udbini. Oni su Vam jako zahvalni. Prošlog tjedna u četvrtak 22. prosinca Vaši darovi predani su župi na Udbini.
Hvala. Fra Drago

Čestitka fra Ilije Barišić,
misionara
Katungo i Mumbere čestitaju Božić i Novu 2012
Izlazim iz sobe za posjete, idem hodnikom i još se smijem,
pa kako i nebih. Katungo je drugi osnovne, a Mumbere četvrti srednje.
Došli sa bakom i donijeli zahvalne darove.
Katungo donio lijepog kestenjastog Miša, a Mumbere crvenog pijevca.
(NB.Ime Katungo znači Najmanji ili Zadnji; a Mumbere znači-Prvorođenac!)
Posve spontano, ozbiljno i odvažno, mali Katungo, gledajući brata, pita Fratra:
'Padri (oče), recite Vi meni tko je Malom Isusu bliži i sličniji:
Mumbere(=Prvorođenac) ili Katungo(= Najmanji)?'
Haa...haa..smijem se ali produžavam dah da nađem odgovor...
Tko je Malom Isusu bliži i sličniji??...
Pa ti i Mumbere ste braća, vi se najbolje poznate,velim mu ...
Daj ti meni reci tko je od vas dvoice bliži i sličniji Malom Isusu...
A mali Katungo kao da je imao odgovor već spreman:
'Mumbere je bliži Malom Isusu jer je Prvorođenac i već se Pričešćuje, ali
Katungo mu je sličniji jer Mali Isus voli najmanje i sa najmanjima se poistovjećuje!'
Baka ga okuraži... Mene razveseli, velim: Bravo Katungo, zaslužuješ božićnu nagradu!'
Tko otkrije Veličinu Malenih, taj je najbliži Prvorođencu!
Katungo i Mumbere čestitaju Božić, pozdravljaju svoju braću i sestre – svu djecu i mlade, svoje nove roditelje – sve Kume i Kumove koji, svojim činom kumstva pokazuju
da Utjelovljena Ljubav zaista nema granica. (Nastavak na zadnjoj stranici)

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 25. XII. BOŽIĆ - Mise u 8,30 u 10 i 19 sati
Ponedjeljak 26. XII. Stipandan: Mise u 8,30 u 10 i 19 sati
Utorak 27. XII. Ivan ap. — molitva sv. Anti . Svakog utorka u našoj crkvi je molitva naših svećenika i vjernika: KRUNICOM ZA PRAVDU u 18,30 sati.
Srijeda 28. XII. Nevina dječica
Četvrtak 29. XII. Toma B., David, Marcel
Petak 30. XII. SVETA OBITELJ
Subota 31. XII. SILVESTROVO MISA ZAHVALNICA
Nedjelja 1. I. 2012. SVETA MARIJA BOGORODICA - Mise u 8,30 u 10 i 19 sati
NEDJELJNE SU MISE u 8,30 u 10 i u 19 sati
Svaki dan je misa u 7 i u 19 sati.
Služba časova (časoslov): svagdanom u sv. Misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise.
Euharistijsko klanjanje: u petak poslije Mise .
KRUNUCA svaki dan u 18,30 sati
26. XII. 2011. i 2. i 6. siječnja 2012. ŽIVE JASLICE u Jankolovici u 18 sati
27. XII. 2011. KOCERT ZBOROVA U KATEDRALI u 20 sati

(nastavak sa str. 3)
Isus je Prvorođenac – Mumbere, ali Isus je postao Malen – Katungo jer voli svu djecu i svim ljudima daje mogućnost da po Njemu postanu Djeca Božja.
'Dobro vam došao Božić i Sveto Porođenje Isusovo!' Sretna i blagoslovljena 2012! Katungo, Mumbere i Fra Ilija – Katungo
****************************************
U ime svih naših učenika, đaka i studenata, svim Kumama i Kumovima;
U ime svih nahranjenih i odjevenih, njegovanih i utješenih;
svim Dobročiniteljima i
Prijateljima Isusove najmanje braće, SRETAN BOŽIĆ,
OBILJE MIRA I BOŽJEG BLAGOSLOVA U NOVOJ 2012, ŽELI SVIMA
odani i zahvalni Fra Ilija Barišić, ofm misionar

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)